Admiral Graf Spee
Admiral Graf Spee, (efter viceadmiral, grev Maximilian von Spee), tysk panserskib, også betegnet "lommeslagskib", med et deplacement på 14.890 ton; hovedarmering seks 28 cm kanoner, søsat i 1934. Skibet var det tredje og sidste i Deutschland-klassen.
I 1939 sænkede Admiral Graf Spee adskillige britiske skibe, men i december blev skibet svært beskadiget efter træfninger med de britiske krydsere Ajax, Exeter og Achilles i det Sydlige Atlanterhav. Admiral Graf Spee måtte søge nødhavn i Montevideo, Uruguay. Da det viste sig umuligt at gøre skibet nogenlunde kampklart, valgte skibschefen at sprænge det i luften ud for Montevideo 17. december 1939. Episoden var den første britiske sejr i 2. Verdenskrig og havde stor moralsk betydning i den første krigsvinter. 
De to andre skibe i klassen, Deutschland og Admiral Scheer havde følgende karriere: Deutschland blev søsat i 1931, men blev omdøbt til Lützow i 1940 og selvsænket 4. maj 1945 i Swinemünde (nu Świnoujście). Vraget blev beslaglagt af Sovjetunionen efter krigen og hævet i 1947. Derefter blev det bugseret til et nyt sænkningssted ud for Gdańsk og endeligt sænket i juli samme år.
Admiral Scheer blev søsat i 1933 og sænkede i de første krigsår en række allierede handelsskibe i Det Indiske Ocean, men var tilbage i tysk havn 1. april 1941. I krigens sidste fase blev det indsat som artilleriskib mod sovjetiske landstyrker i Østersøen, indtil det i marts 1945 blev beordret til Kiel, hvor det 9. april 1945 blev bombet af 300 Royal Air Force fly og kæntrede i havnen. Efter krigen blev det dækket til med murbrokker og anvendt til fundament for en af havnens mange kajer.
Både Deutschland og Admiral Scheer patruljerede ud for Spaniens kyster under Den Spanske Borgerkrig 1936-39, officielt for at begrænse krigen ved at forhindre våbentransport til Spanien, uofficielt for at støtte Francos styrker.